Busbestuurder skuldig aan diefstal van Covid-19-geld(Argieffoto: Steve Buissinne/pixabay) ŉ Voormalige busbestuurder van Hammanskraal is deur die handelsmisdaadhof in Pretoria daaraan skuldig bevind dat hy in 2020 meer as R99 000 gesteel het wat vir ŉ Covid-19-verligtingskema bedoel was. Volgens die Nasionale Vervolgingsgesag (NVG) is meer as R4,7 miljoen destyds per ongeluk in Moreroa Moses Leso (64) se Capitec-bankrekening inbetaal nadat sy werkgewer, Mega Bus Couch Pty (Ltd), namens 1 400 werknemers vir die arbeidsdepartement se tydelike werknemersverligtingskema (Ters) aansoek gedoen het. Leso het destyds as ŉ busbestuurder vir die maatskappy gewerk. Die geld moes eintlik in Mega Bus Couch Pty (Ltd) se Standard Bank-rekening inbetaal word. Nadat die maatskappy navraag by die departement gedoen het oor waarom hulle nie die geld ontvang het nie, is daar vasgestel dat dit verkeerdelik aan Leso oorbetaal is. “Nadat Leso die geld ontvang het, het hy onmiddellik R4 miljoen in sy dogter se rekening inbetaal vir veilige bewaring. Hy het die res vir persoonlike gebruik gehou. Hy het later aan die hof gesê dat hy die geld vir die aankoop van kos gebruik het en om sy skuld te betaal,” het Lumka Mahanjana, woordvoerder vir die NVG, Donderdag in ŉ verklaring gesê. Leso het kort ná die fout agtergekom is wel R4,6 miljoen aan die departement terugbetaal. Hy is gevolglik in hegtenis geneem en later op borgtog vrygelaat. Die vonnisverrigtinge sal op 14 Junie begin.